Milun Milenkoviq i njohur si "Llune", dhe ish policët Aleksandar Vlajiq, Dejan Pantiq dhe Miomir Vakiq, janë katër serbët e akuzuar për terrorizëm në lidhje me sulmin me granata në zyret e Komisionit Komunal Zgjedhor në Mitrovicën Veriore në dhjetor të vitit 2022.
Seanca fillestare për këtë rast ishte paraparë të mbahej sot, por që e njëjta u shty për datë tjetër.
Në Dosjen e Prokurorisë përshkruhen në detaje veprimet e katër të akuzuarve në ditën kritike si dhe komunikimet e tyre elektronike.
"Prej sot zyrtarisht unë jam zëvendëskomandant i Brigadës së Veriut… nuk ka tani mbrojtje civile, tani ka brigade të veriut", ishte një prej mesazheve të cilat në Dosje thuhet se i janë nxjerrë nga telefoni i të akuzuarit Milun Milenkoviq, raporton Kallxo.com.
"Aty shkunden dardhat… ti gjuaju ndonjë mollë"- ishin mesazhet e këmbyera në mes të Dejan Pantiq dhe Miomir Vakiq, sipas Dosjes, duke aluduar për vendndodhjen e Policisë dhe hedhjen e mjeteve shpërthyese.
Aktakuza thotë se katër të akuzuarit sulmin e kanë kryer me dy granata dore dhe dy shok bomba. Shok bombat kishin shpërthyer ndërsa vetëm një granatë dore jo, kështu duke rrezikuar jetën e zyrtarëve të KQZ-së dhe Policëve.
Granatat të cilat, sipas Dosjes, i ka marrë i akuzuari "Llune" nga një ambulancë me sinjale alarmuese.
Ambulanca në fjalë thuhet në Dosje të jetë parë vetëm pesë minuta para ngjarjes kritike duke shkuar me shpejtësi të madhe drejt vendit ku ndodhi sulmi. Kjo pamje është kapur nga kamerat e sigurisë të Prokurorisë së Mitrovicës.
Sipas deklaratës së Milenkoviqit në Prokurori, në ambulancë kanë qenë shokët e tij të cilët ai i kishte përshëndetur, por nuk kishte marrë granata nga ta dhe në vendin e ngjarjes kritike ishte afruar nga kureshtja.
Ndër provat e paraqitura në aktakuzë figuron edhe një postim i të akuzuarit "Llune", përmbajtjen e së cilit Prokuroria e ka cilësuar si inkriminuese.
"Nëse më arrestojnë, gjuani në drejtimin tim, gjuani në veturën në të cilën jam edhe unë, çojeni në ajër dhe në rast se duhet edhe mua të më vritni. Vetëm mos i lejoni të më çojnë të gjallë"- ishte përshkrimi i fotos së postuar nga Milenkoviq dy javë para sulmit.
Po ashtu, në Dosje thuhet se katër të akuzuarit këto veprime i kanë kryer në bashkëpunim me persona të tjerë, të cilët akoma janë të paidentifikuar.
Fillimisht të akuzuarit kishin thyer dritaret e zyrave me gurë, duke mundësuar kështu hedhjen e mjeteve shpërthyese brenda në lokal.
Më tutje Dosja thotë se ka qenë edhe një përpjekje për ndezjen e një zjarri përmes hedhjes së një mollotovi.
E tërë kjo, sipas dosjes, thuhet të ketë qenë me qëllim të frikësimit të popullatës dhe shkatërrimit të strukturave politike e kushtetuese të Republikës së Kosovës përmes pamundësimit të zgjedhjeve lokale.
Kujtojmë se i akuzuari Milun Milenkoviq është i dyshuar edhe për sulm ndaj KFOR-it dhe Policisë së Kosovës në trazirat e majit të vitit që shkoi në veri të vendit, për çka edhe ishte arrestuar në qershor të atij viti.
Dosja e Prokurorisë përshkruan se Milenkoviqi i kishte rezistuar arrestimit gjë e cila ka rezultuar me lëndime trupore tek policët si dhe vetë i akuzuari.
I njëjti gjatë deklaratës së dhënë në Prokurori ka mohuar se ka qenë i përfshirë në sulmin ndaj zyrave të KQZ-së për të cilin po akuzohet.
"Llune" për momentin ndodhet nën masën e paraburgimit deri në mars të këtij viti.
Dejan Pantiq është i akuzuari tjetër, i arrestuar në dhjetor të vitit 2022, ndërsa përmes 30 mijë eurosh dorëzani ndodhet në liri që nga shtatori i vitit 2023.
Njëlloj si "Llune", edhe Pantiq në Polici ka mohuar përfshirjen në sulmin terrorist që i vihet në barrë.
Kur ishte ballafaquar me mesazhet që i janë gjetur në telefon, Pantiq kishte thënë se "aty shkunden dardhat" ka implikuar se Policia mund të kenë pasur ftohtë. Ndërsa shtoi se nuk e di se çfarë ka dashur të thotë i akuzuari Vakiq me mesazhin "hidhjani nga një mollë".
Miomir Vakiq po ashtu gjatë deklaratës në Polici kishte mohuar veprimet inkriminuese të cilat rëndojnë mbi të.
Në kontekstin e mesazheve telefonike, Vakiq kishte deklaruar se nuk ka pasur qëllime keqdashëse.
Po ashtu edhe i akuzuari Aleksandar Vlajiq kishte mohuar akuzat. Ai po ashtu ka mohuar edhe të jetë pjesë e organizatave "Mbrojtja Civile" dhe "Brigada e Veriut". /Kallxo/